**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τα νομοσχέδια του επισυνημμένου παραρτήματος**

**Παρόντες:**

 Νίκος Τορναρίτης, πρόεδρος Πανίκος Λεωνίδου

 Φωτεινή Τσιρίδου Κωστής Ευσταθίου

 Νίκος Γεωργίου Χαράλαμπος Θεοπέμπτου

 Άριστος Δαμιανού **Μη μέλη της επιτροπής:**

 Ανδρέας Πασιουρτίδης Αλεξάνδρα Ατταλίδου

Χριστιάνα Ερωτοκρίτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τα νομοσχέδια του επισυνημμένου παραρτήματος σε δύο συνεδρίες της, οι οποίες πραγματοποιήθηκαν στις 8Δεκεμβρίου 2021 και στις 2 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως και του Υπουργείου Εξωτερικών και η Επίτροπος Προστασίας Προσωπικών Δεδομένων.

 Σημειώνεται ότι στο στάδιο της συζήτησης των νομοσχεδίων παρευρέθηκαν επίσης το μέλος της επιτροπής κ. Σωτήρης Ιωάννου και η κ. Ειρήνη Χαραλαμπίδου.

 Σκοπός του πρώτου νομοσχεδίου του επισυνημμένου παραρτήματος είναι η τροποποίηση του περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμου, ώστε να διευρυνθούν οι αρμοδιότητες της Επιτρόπου Προστασίας Δεδομένων Προσωπικού Χαρακτήρα, για να περιλαμβάνουν και την επεξεργασία δεδομένων προσωπικού χαρακτήρα που πραγματοποιείται εντός των Περιοχών Κυρίαρχων Βάσεων, όπως αυτές ορίζονται στο Άρθρο 1 του Παραρτήματος Α της Συνθήκης Εγκαθίδρυσης της Κυπριακής Δημοκρατίας της 16ης Αυγούστου 1960, εξαιρουμένων των πράξεων επεξεργασίας που πραγματοποιούνται αποκλειστικά για στρατιωτικούς σκοπούς ή για σκοπούς διοίκησης.

 Σκοπός του δεύτερου νομοσχεδίου του επισυνημμένου παραρτήματος είναι η τροποποίηση του περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα από Αρμόδιες Αρχές για τους Σκοπούς της Πρόληψης, Διερεύνησης, Ανίχνευσης ή Δίωξης Ποινικών Αδικημάτων ή της Εκτέλεσης Ποινικών Κυρώσεων και για την Ελεύθερη Κυκλοφορία των Δεδομένων αυτών Νόμου, ώστε να διευρυνθεί το πεδίο εφαρμογής του, για να περιλαμβάνει και την επεξεργασία δεδομένων προσωπικού χαρακτήρα που πραγματοποιείται στο έδαφος των Περιοχών Κυρίαρχων Βάσεων, όπως ορίζονται στο Άρθρο 1 του Παραρτήματος Α της Συνθήκης Εγκαθίδρυσης της Κυπριακής Δημοκρατίας της 16ης Αυγούστου 1960, από τις αρμόδιες αρχές για σκοπούς πρόληψης, διερεύνησης, ανίχνευσης ή δίωξης ποινικών αδικημάτων στο πλαίσιο δραστηριοτήτων για την προστασία της δημόσιας τάξης και της ασφάλειας, για σκοπούς δέσμευσης ή δήμευσης παράνομων εσόδων ή άλλων συναφών περιουσιακών στοιχείων και για σκοπούς εκτέλεσης ποινικών κυρώσεων.

 Στο στάδιο της συζήτησης των προτεινόμενων νόμων οι εκπρόσωποι του Υπουργείου Δικαιοσύνης και Δημοσίας Τάξεως, του Υπουργείου Εξωτερικών και η Επίτροπος Προστασίας Δεδομένων Προσωπικού Χαρακτήρα ανέφεραν ότι οι πρόνοιές τους αποσκοπούν στην εφαρμογή στην εσωτερική έννομη τάξη προνοιών της Συμφωνίας Αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, καθώς και του Πρωτοκόλλου σχετικά με τις Περιοχές των Κυρίαρχων Βάσεων του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών των νομοσχεδίων κατά τη συζήτησή τους στην ολομέλεια του σώματος.

21η Φεβρουαρίου 2022

Αρ. Φακ.: 23.01.062.219-2021

 23.01.062.220-2021

ΝΚ,ΣΓ/ΝΧ,ΑΓ/ΧΓ

**ΠΑΡΑΡΤΗΜΑ**

1. Ο περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών (Τροποποιητικός) Νόμος του 2021.
2. Ο περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα από Αρμόδιες Αρχές για τους Σκοπούς της Πρόληψης, Διερεύνησης, Ανίχνευσης ή Δίωξης Ποινικών Αδικημάτων ή της Εκτέλεσης Ποινικών Κυρώσεων και για την Ελεύθερη Κυκλοφορία των Δεδομένων αυτών (Τροποποιητικός) Νόμος του 2021.